b'\n_START_ARTICLE_\nEdistys (historia)\n_START_SECTION_\nEsimerkkej\xc3\xa4\n_START_PARAGRAPH_\nMerkitt\xc3\xa4vi\xc3\xa4 edistysaskelia ovat ravitsemuksen paraneminen, elinajanodotteen piteneminen, k\xc3\xb6yhyyden ja v\xc3\xa4kivallan v\xc3\xa4heneminen, sek\xc3\xa4 vapauden, tasa-arvon ja lukutaidon lis\xc3\xa4\xc3\xa4ntyminen._NEWLINE_Toisaalta teollisuusyhteiskunta johti my\xc3\xb6s monien saasteiden lis\xc3\xa4\xc3\xa4ntymiseen. Vaikka viime vuosikymmenin\xc3\xa4 l\xc3\xa4nsimaissa kaupunki-ilma on puhdistunut ja moni ymp\xc3\xa4rist\xc3\xb6ongelma kehittynyt pahempaan suuntaan, er\xc3\xa4\xc3\xa4t muut ovat kehittyneet huonompaan suuntaan. Ydinsodan uhkakin kehittyi vasta 1940-luvulla, joskin Neuvostoliiton romahdettua vuonna 1991 sen riski\xc3\xa4 on pidetty pienemp\xc3\xa4n\xc3\xa4. Uusi teknologia tuottaa jatkuvasti sek\xc3\xa4 uhkia ett\xc3\xa4 mahdollisuuksia. My\xc3\xb6s v\xc3\xa4est\xc3\xb6nkasvun on n\xc3\xa4hty sek\xc3\xa4 johtaneen ihmiskunnan vaurastumiseen ja ideoiden m\xc3\xa4\xc3\xa4r\xc3\xa4n tieteen edistymiseen ett\xc3\xa4 aiheuttaneen er\xc3\xa4ill\xc3\xa4 alueilla vakavia ongelmia.\n_START_SECTION_\nTalouskasvu\n_START_PARAGRAPH_\nMenneiden 200 vuoden aikana elintaso nykyp\xc3\xa4iv\xc3\xa4n rikkaissa maissa on ainakin kymmenkertaistunut.Suomessa talous kasvoi keskim\xc3\xa4\xc3\xa4rin 2,9\xc2\xa0% vuodessa 1860-2009 eli 24-kertaiseksi. Vain Japanissa kasvu oli nopeampaa.\n_START_SECTION_\nK\xc3\xb6yhyyden v\xc3\xa4heneminen\n_START_PARAGRAPH_\nYK:n tavoite puolittaa \xc3\xa4\xc3\xa4rimm\xc3\xa4inen k\xc3\xb6yhyys vuosina 1990\xe2\x80\x932015 ilmeisesti toteutui etuajassa. Vuonna 1990 ihmisist\xc3\xa4 43\xc2\xa0% eli alle 1,25 dollarilla p\xc3\xa4iv\xc3\xa4ss\xc3\xa4, vuonna 2008 en\xc3\xa4\xc3\xa4 22\xc2\xa0%, ja alustavien lukujen mukaan lasku on jatkunut. Vuonna 1981 osuus oli 52\xc2\xa0% ja lukum\xc3\xa4\xc3\xa4r\xc3\xa4kin hieman suurempi. Ensimm\xc3\xa4ist\xc3\xa4 kertaa sek\xc3\xa4 \xc3\xa4\xc3\xa4rimm\xc3\xa4isen k\xc3\xb6yhien v\xc3\xa4est\xc3\xb6osuus ett\xc3\xa4 heid\xc3\xa4n lukum\xc3\xa4\xc3\xa4r\xc3\xa4ns\xc3\xa4 v\xc3\xa4heniv\xc3\xa4t kaikilla kuudella alueella (vuodesta 2005). Saharan etel\xc3\xa4puolisessa Afrikassa \xc3\xa4\xc3\xa4rimm\xc3\xa4inen k\xc3\xb6yhyys koski ensi kerran alle puolta kansasta (47\xc2\xa0% vuonna 2008). It\xc3\xa4-Aasiassa alle 1,25 dollarilla p\xc3\xa4iv\xc3\xa4ss\xc3\xa4 eli 77\xc2\xa0% vuonna 1981 ja 14\xc2\xa0% vuonna 2008. Luvuissa on korjattu inflaatio ja ostovoima._NEWLINE_Expressen-lehti uutisoi tutkimuksen "Maailma vain paranee" ja lis\xc3\xa4\xc3\xa4, ett\xc3\xa4 lapsikuolleisuus on pudonnut l\xc3\xa4hes 40\xc2\xa0% kolmessakymmeness\xc3\xa4 vuodessa, HIV tappaa yh\xc3\xa4 harvempia, lukutaidottomuus on puolittunut vuodesta 1970, "kaikki menee oikeaan suuntaan". Keskeisess\xc3\xa4 roolissa t\xc3\xa4ss\xc3\xa4 olivat talouskasvu ja kauppa.\n_START_SECTION_\nLapsikuolleisuus\n_START_PARAGRAPH_\n1800-luvun alussa 30\xe2\x80\x9340\xc2\xa0% ruotsalaislapsista kuoli alle viisivuotiaina, 1900-luvun alussa en\xc3\xa4\xc3\xa4 15\xc2\xa0%, nyt 0,3\xc2\xa0%. Suomessa luvut ovat samankaltaisia. Vuonna 1923 joka kymmenes suomalaisvauva kuoli, nyt joka toinen tytt\xc3\xb6vauva el\xc3\xa4nee satavuotiaaksi. Suomessa lapsen riski tulla tapetuksi oli viel\xc3\xa4 1950-luvulla 18-kertainen._NEWLINE_Lapsikuolleisuus on v\xc3\xa4hentynyt historiallisen nopeasti Saharan etel\xc3\xa4puolisessa Afrikassa 2005-2010, 5,9 prosentin vuosivauhdilla. Ainakin Keniassa syyn\xc3\xa4 ovat terveydenhoito ja alueen talouskasvu.\n_START_SECTION_\nVeden saanti\n_START_PARAGRAPH_\nJo 2,6 miljardin ihmisen vedensaanti on parantunut huomattavasti vuoden 1990 j\xc3\xa4lkeen.\n_START_SECTION_\nYmp\xc3\xa4rist\xc3\xb6\n_START_PARAGRAPH_\nSuomessa ymp\xc3\xa4rist\xc3\xb6n tila on paljon parempi kuin vuonna 1983. Tuolloin vesist\xc3\xb6j\xc3\xa4 kuormitettiin suurilla fosfori- ja typpikuormilla, moni j\xc3\xa4rvi ja joki oli uimakelvoton, niiss\xc3\xa4 oli kuolleita kaloja ja lev\xc3\xa4puuroa. Nyt useimmat vesist\xc3\xb6t ovat luokaltaan hyvi\xc3\xa4 tai erinomaisia. Vuonna 1983 Euroopan mets\xc3\xa4t k\xc3\xa4rsiv\xc3\xa4t happosateista, nyt koko sanakin on vieras._NEWLINE_Suomessa autoliikenteen moninkertaistumisesta huolimatta pakokaasup\xc3\xa4\xc3\xa4st\xc3\xb6t ovat v\xc3\xa4h\xc3\xa4isempi\xc3\xa4 ja Helsingin ilma paljon puhtaampaa kuin vuonna 1983. Hiilidioksidip\xc3\xa4\xc3\xa4st\xc3\xb6t ovat kuitenkin kasvaneet. Merikotkia, ilveksi\xc3\xa4, karhuja ja valkoselk\xc3\xa4tikkoja on moninkertainen m\xc3\xa4\xc3\xa4r\xc3\xa4.\n_START_SECTION_\nV\xc3\xa4kivalta\n_START_PARAGRAPH_\nHarvardin psykologian professori Steven Pinkerin mukaan ihmiset luulevat nykyaikaa v\xc3\xa4kivaltaiseksi, vaikka asia on p\xc3\xa4invastoin. Ihmismieli vain luonnostaan painottaa t\xc3\xa4m\xc3\xa4nhetkisi\xc3\xa4 uhkia. Kaikenlainen v\xc3\xa4kivalta on Pinkerin mukaan v\xc3\xa4hentynyt._NEWLINE_Keskiajan Euroopassa tappaminen v\xc3\xa4heni 35. osaan, ja my\xc3\xb6hemmin orjuus, julmat rangaistukset ja kevytmieliset teloitukset on lopetettu. Keskiajalla tappaminen, kidutus tai vaikkapa nen\xc3\xa4n leikkaaminen olivat paljon yleisempi\xc3\xa4._NEWLINE_Englannissa keskiajalla murhakuoleman riski oli 50-kertainen nykyiseen n\xc3\xa4hden ja riski on laskenut systemaattisesti. Kaikissa tutkituissa l\xc3\xa4nsimaissa on vastaava ilmi\xc3\xb6._NEWLINE_Vuonna 2005 v\xc3\xa4kivaltaiset kuolemat olivat en\xc3\xa4\xc3\xa4 murto osa siit\xc3\xa4, mit\xc3\xa4 1900-luvulla. Jo valtioiden syntyminen v\xc3\xa4hensi v\xc3\xa4kivaltaa huomattavasti: (yhteiskuntasopimusteorian luonut) Hobbes oli oikeassa ja (jaloista villeist\xc3\xa4 puhunut) Rousseau v\xc3\xa4\xc3\xa4r\xc3\xa4ss\xc3\xa4. Rahan, finanssi-instituutioiden, ajanmittauksen ja kuljetuksen kehittyminen kannusti ry\xc3\xb6stelyn sijaan kaupank\xc3\xa4yntiin._NEWLINE_Toisen maailmansodan j\xc3\xa4lkeen on n\xc3\xa4hty pitk\xc3\xa4 rauhanaika. Syyn\xc3\xa4 t\xc3\xa4h\xc3\xa4n ovat mm. sodan tuhoisuus, demokratian levi\xc3\xa4minen, maailmankaupan lis\xc3\xa4\xc3\xa4ntyminen ja se, ett\xc3\xa4 ihmisoikeuksien arvo on asteittain ohittanut kansallisen ja etnisen suuruuden arvon.\n_START_SECTION_\nLains\xc3\xa4\xc3\xa4d\xc3\xa4nt\xc3\xb6\n_START_PARAGRAPH_\nMy\xc3\xb6s 1700-luvun "humanitaarinen vallankumous" muutti vanhoja julmia k\xc3\xa4yt\xc3\xa4nt\xc3\xb6j\xc3\xa4. Viel\xc3\xa4 1700-luvun Englannissa kuolemantuomio oli s\xc3\xa4\xc3\xa4detty 222 rikoksesta kuten oleskelu mustalaisten seurassa tai vahva todiste pahansuopuudesta 7-14-vuotiaassa lapsessa; vuonna 1863 niit\xc3\xa4 oli en\xc3\xa4\xc3\xa4 4. Vastaavasti 1600-1700-lukujen Pohjois-Amerikassakin mm. varkaus, aviorikos ja homoseksi tuottivat kuolemantuomion, nyky\xc3\xa4\xc3\xa4n vain murha, siit\xc3\xa4kin en\xc3\xa4\xc3\xa4 50 vuodessa ja muualla l\xc3\xa4nsimaissa kuolemantuomiota ei en\xc3\xa4\xc3\xa4 ole. Useimmissa Euroopan maissa kuolemantuomio poistettiin viimeisten 50 vuoden aikana ja jo sit\xc3\xa4 ennen se oli v\xc3\xa4hentynyt rajusti._NEWLINE_My\xc3\xb6s noitavainot, kaksintaistelut, veriurheilu, velkavankeus, ja uskonnolliset syyt\xc3\xb6kset on poistettu. Viimeisen\xc3\xa4 orjuuden lakkautti Mauritania, vuonna 1980. Kirjapainotaito saattoi edesauttaa t\xc3\xa4t\xc3\xa4 suuresti, vaikka vaurastumisenkin voisi olettaa lis\xc3\xa4\xc3\xa4v\xc3\xa4n ihmisel\xc3\xa4m\xc3\xa4n arvostusta.\n_START_SECTION_\nOikeuksien vallankumous\n_START_PARAGRAPH_\n1900-luvulla haavoittuvaisiin ryhmiin kuten lapsiin, naisiin ja rotuv\xc3\xa4hemmist\xc3\xb6ihin kohdistuva v\xc3\xa4kivalta on v\xc3\xa4hentynyt huomattavasti. Yhdysvalloissa lynkkaukset ja rotuennakkoluulot ovat v\xc3\xa4hentyneet, mustien viharikosmurhaaminen on v\xc3\xa4hentynyt murto-osaan 1990-luvulta. Viel\xc3\xa4 viime vuosikymmenin\xc3\xa4 raiskaukset ja naisiin kohdistuva parisuhdev\xc3\xa4kivalta ovat v\xc3\xa4hentyneet murto-osaan ja aviomiehiinkin kohdistuva on puoliintunut. Oman aviomiehen tappaminen on v\xc3\xa4hentynyt kaikkein eniten._NEWLINE_Kouluv\xc3\xa4kivalta ja homoseksuaalien vastaiset asenteetkin sek\xc3\xa4 lasten fyysisen kurituksen hyv\xc3\xa4ksyminen ovat v\xc3\xa4hentyneet, el\xc3\xa4inten vahingoittaminen on elokuvissakin pudonnut murto-osaan viime vuosikymmenin\xc3\xa4.\n_START_SECTION_\n\xc3\x84lykkyys\n_START_PARAGRAPH_\n1900-luvun alusta asti \xc3\xa4lykkyys on noussut 0,3 yksikk\xc3\xb6\xc3\xa4 vuodessa. On todistettu, ett\xc3\xa4 \xc3\xa4lykk\xc3\xa4\xc3\xa4mm\xc3\xa4t ihmiset ovat v\xc3\xa4hemm\xc3\xa4n v\xc3\xa4kivaltaisia ja tekev\xc3\xa4t enemm\xc3\xa4n yhteisty\xc3\xb6t\xc3\xa4 ja heid\xc3\xa4n asenteensa ovat enemm\xc3\xa4n klassisen liberaaleja.\n_START_SECTION_\nMielenterveys\n_START_PARAGRAPH_\nProfessori Petteri Pietik\xc3\xa4isen mukaan "koskaan ei ole ollut niin hyv\xc3\xa4 olla hullu kuin vuonna 2013"._NEWLINE_Suomalaisten mielenterveys on parantunut, sanoo Suomen mielenterveysseuran kehitysjohtaja, psykiatri Kristian Wahlbeck. H\xc3\xa4nen mukaansa moni mittari osoittaa t\xc3\xa4t\xc3\xa4. Itsemurhat ovat v\xc3\xa4hentyneet vuodesta 1990. Yhdeks\xc3\xa4sluokkalaisten tutkimuksessa Tampereella todettiin psyykkisen rasituksen v\xc3\xa4hentyneen 2000-luvulla. My\xc3\xb6s asenneilmapiiri on parantunut. Viime vuosina masennusl\xc3\xa4\xc3\xa4kkeidenkin k\xc3\xa4ytt\xc3\xb6 on k\xc3\xa4\xc3\xa4ntynyt laskuun, jo aiemmin unil\xc3\xa4\xc3\xa4kkeiden ja rauhoittavien. Hoitosuositukset ovat parantuneet ja hoitoa on enemm\xc3\xa4n tarjolla. Yh\xc3\xa4 suurempi osa masentuneista saa hoitoa. Kelan kuntoutuspsykoterapiaa saa jo 25 000 ihmist\xc3\xa4, kolminkertainen m\xc3\xa4\xc3\xa4r\xc3\xa4 vuosikymmenen takaiseen n\xc3\xa4hden. Toimintamallejakin on parannettu, puolustusvoimat ja kunnat ehk\xc3\xa4isev\xc3\xa4t yhdess\xc3\xa4 nuorukaisten syrj\xc3\xa4ytymist\xc3\xa4, lapsiin on kiinnitetty erityishuomiota kiireisi\xc3\xa4 huostaanottoja ja lastenpsykiatrian kustannuksia v\xc3\xa4hent\xc3\xa4v\xc3\xa4ll\xc3\xa4 tavalla. Peruskouluissa opetetaan mielenterveystaitoja. Wahlbeckin mielest\xc3\xa4 mielenterveysty\xc3\xb6h\xc3\xb6n sijoitettu euro maksaa itsens\xc3\xa4 takaisin viisinkertaisesti.'